KOMISIJOS DIREKTYVA 2005/5/EB
2005 m. sausio 26 d.
iš dalies keičianti Direktyvą 2002/26/EB dėl ėminių ėmimo ir analizės metodų vykdant oficialią ochratoksino A koncentracijos maisto produktuose kontrolę
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1985 m. gruodžio 20 d. Tarybos direktyvą 85/591/EEB dėl Bendrijos bandinių ėmimo ir analizės metodų įvedimo vykdant žmonėms vartoti skirtų maisto produktų monitoringą (1), ypač į jos 1 straipsnį,
kadangi:
(1)
2001 m. kovo 8 d. Komisijos reglamente (EB) Nr. 466/2001, nustatančiame didžiausius leistinus tam tikrų teršalų maisto produktuose kiekius (2), nustatyti didžiausi leistini ochratoksino A kiekiai skrudintose kavos pupelėse, skrudintoje maltoje kavoje, tirpioje kavoje, vyne ir vynuogių sultyse.
(2)
Mėginių ėmimas atlieka svarbų vaidmenį norint tiksliai nustatyti ochratoksino A kiekį. Todėl į 2002 m. kovo 13 d. Komisijos direktyvą 2002/26/EB, nustatančią ėminių ėmimo ir analizės metodus vykdant oficialią ochratoksino A koncentracijos maisto produktuose kontrolę (3), reikėtų įtraukti nuostatas dėl skrudintų kavos pupelių, skrudintos maltos kavos, tirpios kavos, vyno ir vynuogių sulčių.
(3)
Todėl reikėtų atitinkamai iš dalies pakeisti Direktyvą 2002/26/EB.
(4)
Šioje direktyvoje numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 2002/26/EB I priedas iš dalies keičiamas pagal šios direktyvos priedą.
2 straipsnis
1. Valstybės narės priima įstatymus ir kitus teisės aktus, kurie, įsigalioję ne vėliau kaip per vienerius metus nuo šios direktyvos įsigaliojimo, įgyvendina šią direktyvą. Priimtų teisės aktų tekstus jos nedelsdamos pateikia Komisijai kartu pateikdamos šios direktyvos ir priimtų nuostatų koreliacijos lentelę.
Valstybės narės, priimdamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų nuostatų tekstus.
3 straipsnis
Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.
4 straipsnis
Ši direktyva skirta valstybėms narėms.
Priimta Briuselyje, 2005 m. sausio 26 d.